Talas velike hladnoće zahvatio tokom dana najveći deo SAD
Jedan od najtoplijih januara nasledio je februar koji će se, kažu meteorolozi, upamtiti kao jedan od najhladnijih još od 1970-tih godin
Opasan ledeni talas zahvatio je veliki deo SAD od severoistoka do južnih država, a veruje se da je hladnoća uzrokovala smrt najmanje šestoro Amerikanaca. Najniža temperatura - minus 38 C – izmerena je u gradu Imberes u Minesoti. Na stotine škola je zatvoreno na srednjem zapadu SAD, gde je suviše hladno za decu, i suviše hladno za vožnju autobusa. Parkovi i igrališta su potpuno napušteni. Previše je hladno za gradjevinske radove, kao i za skijanje. U državama Njujork i Viskonsin, desetine hiljada vozača ustanovile su da automobili nikako ne vole hladoću. Na severoistoku SAD temperature su niže od minus 17 stepeni, a vetar čini da se osećate kao na Arktiku. U velikim gradovima beskućnici su masovno potražili spas od zime u prihvatilištima. Robert Hes, njujorški Sekretarijat za usluge za beskućnike: «Noćas smo primili više od 35.000 ljudi u prihvatilištima u pet njujorških opština.» U Čikagu, čija je reka inače potpuno zaledjena, ekipe za vanredne situacije idu od vrata do vrata u siromašnim četvrtima. «Ljudi umiru po ovako ledenom vremenu...» Neki domovi su bez grejanja već četiri do pet dana. Poli Tomas se bukvalno smrzava u svom stanu. «Unutra je nula stepeni. Nula.» Lekari primaju veliki broj gradjana koji pate od hipotermije. Jedan pacijent primljen je u bolnicu sa telesnom temperaturom od 27 stepeni Celzijusa, ali je na sreću preživeo. Vlasti ledeni talas smatraju opasnim iz još jednog razloga – što meterolozi predvidjaju da će trajati još najmanje nekoliko dana.